Guido von Arezzo
Dr Guido vo Arezzo (au: Guido d'Arezzo dr Elteri, (Guido) Aretinus und Guido Monaco; * um 992; † unsicher: 17. Mai 1050 z Avellana) isch e Benediktinermönch, Muusigtheoretiker und Leerer gsi.

Lääbe 

Dr Guido vo Arezzo isch vor 1020 in d Abtei Santa Maria z Pomposa bi Ferrara gange, won er d Draktaat vom Odo, em Abt vo St.-Maur, studiert het. 1023 oder 1025 isch er us em Chloster uuse und under em Bischof Theobald vo Arezzo (1023-36) Leerer an dr Kathedralschuel vo Arezzo worde. 

1025 und 1026 isch sis muusigtheoretische Hauptwärk Micrologus de disciplina artis musicae entstande. Din het er Intervall und Chilledoonarte beschriibe, aber au d Legände vom Pythagoras in dr Schmiidi verzelt. Vermuetlig 1028 het en dr Babst Johannes XIX.  uf Rom iiglaade, won em dr Guido en Exemplar vo sim Antiphonarium gee het, won er no z Pomposa verfasst gha het. Im Vorwort vom Wärk wird zum erste Mol d Muusignotazioon beschriibe, wo dr Guido vo Arezzo erfunde het und wo uf vier Linie im Terzabstand basiert. In dr „Epistola Guidonis Michaeli monacho de ignoto cantu directa“, won er spööter verfasst het, beschribt er d Technik, wo hüte as Solmisazioon bekannt isch und wo d Döön vom ene Hexachord mit de Aafangssilbe vo de Ziile vom Johannes-Hymnus
 Ut queant laxis (8.Joorhundert, d Melodii vom Hümnus stammt möögligerwiis vom Guido sälber) gsunge wärde - dennzumol ut, re, mi, fa, sol, la, hüte isch s erwiteret mit em ut, wo män em jetz do säit,  zur Doonläitere do-re-mi-fa-so-la-ti-(do).

Vor em Guido vo Arezzo het mä für d Notazioon vo Muusig Zäiche (Neume) brucht, wo nüt über die genaui Lengi oder Hööchi vom Doon usgsäit häi. Die äigentligi Melodii isch mündlig witergee worde. In dr Abtei Pomposa si d Mönch gege die Nöijerig vom Guido gsi, wil si Angst gha häige, ass iir musikalischs Wüsse nüm wurd exklusiv bliibe. 

Die Guidonischi Hand, wo jedem Fingergliid drbii e Doonstuefe zuegordnet isch, isch e Merkhilf, wo noch em Sigebert vo Gembloux (um 1105 und 1110) uf e Guido vo Arezzo zruggoot.

Wärk (Uswaal) 
 Micrologus de disciplina artis musicae
 Prologus in Antiphonarium
 Regulæ rythmicæ
 Epistola ad Michaelem

Litratuur 
 Angelo Rusconi (Hrsg.): Guido d'Arezzo, monaco pomposiano. Olschki, Florenz 2000, ISBN 88-222-4954-2
 Music in the Middle Ages: With an introduction on the music of ancient times, W.W. Norton & Co., New York, 1940. ISBN 0-393-09750-1

Weblingg 

 E Brief vom Guido vo Arezzo an Mönch Michael über en umbekannte Gsang
E Referaat über e Guido vo Arezzo

Fuessnoote

Muusigtheoretiker
Autor vo Sachliteratur
Literatur uf Latiinisch
Literatur (11. Joorhundert)
Geistliger
Lehrer
Italiäner
Maa